《肺病》
宋代·周行己

吾生与静侔，早无适俗器。失身挂尘网，道心日已替。

今兹得肺病，自可绝人事。默观悟生理，是身同一蜕。

代马无南蹄，越鸟无北翅。物各归其本，我何有于世。

冠冕且罢休，养痾山水际。藉石看白云，临流鼓兰枻。

百种绝念虑，优游聊卒岁。谁云病疾苦，邂逅即良计。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。